CELEX: 32014D0248
Language: fi
Date: 2014-04-28 00:00:00
Title: 2014/248/EU: Komission täytäntöönpanopäätös, annettu 28 päivänä huhtikuuta 2014 , Singaporen oikeudellisen ja valvontakehyksen tunnustamisesta luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 vaatimuksia vastaavaksi  ETA:n kannalta merkityksellinen teksti

3.5.2014   
            
            
               FI
            
            
               Euroopan unionin virallinen lehti
            
            
               L 132/73
            
         KOMISSION TÄYTÄNTÖÖNPANOPÄÄTÖS,
   annettu 28 päivänä huhtikuuta 2014,
   Singaporen oikeudellisen ja valvontakehyksen tunnustamisesta luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 vaatimuksia vastaavaksi
   (ETA:n kannalta merkityksellinen teksti)
   
      (2014/248/EU)
   
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon luottoluokituslaitoksista 16 päivänä syyskuuta 2009 annetun Euroopan parlamentin ja neuvoston asetuksen (EY) N:o 1060/2009 (1) ja erityisesti sen 5 artiklan 6 kohdan,
   sekä katsoo seuraavaa:
   
               (1)
            
            
               Komissio antoi 22 päivänä lokakuuta 2012 Euroopan arvopaperimarkkinaviranomaiselle (EAMV) toimeksiannon, jossa se pyysi EAMV:ltä neuvontaa luottoluokituslaitoksia koskevassa Singaporen oikeudellisen ja valvontakehyksen teknisessä arvioinnissa.
            
         
               (2)
            
            
               EAMV toteaa 31 päivänä toukokuuta 2013 antamassaan teknisessä lausunnossa, että luottoluokituslaitoksiin sovellettava Singaporen oikeudellinen ja valvontakehys vastaa sen saamien tulosten perusteella asetuksessa (EY) N:o 1060/2009 säädettyä kehystä.
            
         
               (3)
            
            
               Asetuksen (EY) N:o 1060/2009 5 artiklan 6 kohdan toisen alakohdan mukaan kolmannen maan oikeudellisen ja valvontakehyksen katsotaan vastaavan kyseisen asetuksen vaatimuksia, jos se täyttää kolme ehtoa.
            
         
               (4)
            
            
               Ensimmäisenä ehtona on, että kolmannen maan luottoluokituslaitoksilla on toimilupa tai ne on rekisteröity ja ne ovat jatkuvasti tehokkaan valvonnan alaisia. Luottoluokituslaitoksia koskeva Singaporen oikeudellinen ja sääntelykehys tuli voimaan 17 päivänä tammikuuta 2012. Singaporen rahaviranomaisella (Monetary Authority of Singapore, MAS), joka on Singaporen keskuspankki, on arvopapereita ja futuureja koskevan säädöksen (Securities and Futures Act, SFA) nojalla toimivalta säätää johdettua oikeutta. SFA-säädöksen mukaan luottoluokituslaitosten on hankittava pääomamarkkinapalveluja (Capital Market Services, CMS) koskeva toimilupa suorittaakseen luottoluokituspalveluja Singaporessa, ja ne ovat jatkuvasti MAS:n valvonnan alaisia. MAS:n säädöksiä, joita sovelletaan CMS-toimiluvan haltijoina oleviin luottoluokituslaitoksiin, ovat arvopapereista ja futuureista (toimiluvan myöntämisestä ja liiketoiminnan harjoittamisesta) annetut säädökset (Securities and Futures (Licensing and Conduct of Business) Regulations) ja arvopapereista ja futuureista (CMS-toimiluvan haltijoita koskevista rahoitus- ja vakuusvaatimuksista) annetut säädökset (Securities and Futures (Financial and Margin Requirements for Holders of Capital Markets Services Licenses) Regulations) sekä luottoluokituslaitoksia koskevat oikeudellisesti sitovat käytännesäännöt. Singaporen oikeudellisessa ja valvontakehyksessä MAS:lle annetaan laajat valtuudet, joiden nojalla se pystyy tutkimaan, noudattavatko luottoluokituslaitokset oikeudellisia velvoitteitaan niiden velvoitteiden lisäksi, joiden mukaan luottoluokituslaitosten on ilmoitettava MAS:lle juoksevasti kaikista tietojaan koskevista muutoksista ja toimitettava sille taloudelliset tiedot. MAS:llä on valtuudet tarkastaa CMS-toimiluvan haltija, ja luottoluokituslaitosten on annettava MAS:lle täydet oikeudet tutustua kirjanpitoonsa, tileihinsä ja asiakirjoihinsa sekä annettava tiedot ja välineet, joita voidaan tarvita tarkastuksen suorittamiseen. MAS:llä on valtuudet ottaa kopioita kirjatuista tiedoista tai ottaa mitä tahansa kirjattuja tietoja haltuunsa, ja se voi vaatia asiakirjojen esittämistä tutkintavaltuuksiensa nojalla. Huhtikuussa 2012 kolme luottoluokituslaitosta oli saanut Singaporessa toimiluvan, ja vuoden 2013 kahdeksan ensimmäisen kuukauden aikana MAS suoritti yhden tarkastuksen paikalla. Lisäksi MAS:lla on valtuudet antaa luottoluokituslaitokselle kirjallisia ohjeita, jotka eivät liity luottoluokituksen sisältöön tai luokitusnäkymiin tai -menetelmiin, jos se pitää sitä tarpeellisena tai tarkoituksenmukaisena yleisen edun tai sijoittajansuojan kannalta, sekä peruuttaa luottoluokituslaitoksen toimilupa tai keskeyttää sen toiminnot ja julkaista tiedot siitä, että luottoluokituslaitos rikkoo sääntelyvelvoitteitaan. MAS voi antaa asioita asianomaisten kansallisten viranomaisten käsiteltäviksi rikostutkinta- ja syytetoimia varten. EAMV:n ja MAS:n välillä tehdyssä yhteistyösopimuksessa määrätään rajojen yli toimivia luottoluokituslaitoksia vastaan toteutettuja täytäntöönpano- ja valvontatoimenpiteitä koskevasta tietojenvaihdosta. Tämän perusteella olisi katsottava, että Singaporessa olevia luottoluokituslaitoksia koskevat toimilupa- tai rekisteröintivaatimukset vastaavat asetuksessa (EY) N:o 1060/2009 säädettyjä vaatimuksia ja että luottoluokituslaitoksiin sovellettavia Singaporen valvonta- ja täytäntöönpanojärjestelyjä sovelletaan tosiasiallisesti ja ne pannaan tosiasiallisesti täytäntöön.
            
         
               (5)
            
            
               Toisena ehtona on, että kolmannen maan luottoluokituslaitoksiin sovelletaan oikeudellisesti sitovia sääntöjä, jotka vastaavat asetuksen (EY) N:o 1060/2009 6–12 artiklan ja liitteen I säännöksiä, lukuun ottamatta kyseisen asetuksen 6 a, 6 b, 8 a, 8 b, 8 c ja 11 a artiklaa sekä liitteessä I olevan B jakson 3 kohdan b a alakohtaa ja 3a ja 3b kohtaa. Arvioitaessa tämän ehdon täyttymistä olisi otettava huomioon Euroopan parlamentin ja neuvoston asetuksen (EU) N:o 462/2013 (2) 2 artiklan 1 kohta asetuksen (EY) N:o 1060/2009 tiettyjen säännösten soveltamispäivän osalta. Singaporen oikeudellisessa ja valvontakehyksessä säädetään luottoluokituslaitosten, niiden johtajien ja henkilöstön yleisestä velvollisuudesta hoitaa tehtävänsä riippumattomasti. Johtajien tosiasiallinen riippumattomuus saavutetaan tiettyjä toimintatapoja koskevilla vaatimuksilla, ja se on todistettava MAS:lle. Luottoluokituslaitosten on hyväksytettävä toimitusjohtajan tai muun johtajan nimittäminen MAS:llä, joka ottaa tällöin huomioon kyseisen henkilön kokemuksen, asiantuntemuksen ja aiemmat suoritukset. Lisäksi MAS:llä on oikeus vaatia luottoluokituslaitoksen toimitusjohtajan tai muiden johtajien erottamista, jos se katsoo näiden henkilöiden laiminlyöneen esimerkiksi eturistiriitoihin, arviointitoimintoon ja säännösten noudattamista valvovaan toimintoon liittyvät velvollisuutensa. Singaporen oikeudellisessa ja valvontakehyksessä on kattavat säännökset todellisten tai mahdollisten eturistiriitojen tunnistamisesta, poistamisesta, hallinnasta ja ilmoittamisesta. Kyseisessä kehyksessä edellytetään myös, että luottoluokituslaitokset perustavat tiukan ja virallisen arviointitoiminnon arvioimaan luokitusmenetelmiä. Kehys sisältää useita organisatorisia vaatimuksia, joilla pyritään varmistamaan sovellettavien säädösten ja sääntöjen noudattaminen, sekä tiedonantovaatimuksia, jotka koskevat muun muassa luottoluokitusten antamisen yhteydessä julkaistavia tietoja ja luottoluokituslaitoksen luokitustoiminnoistaan vuosittain julkaisemia tietoja. Sen vuoksi Singaporen oikeudellisella ja valvontakehyksellä pitäisi saavuttaa samat tulokset kuin asetuksella (EY) N:o 1060/2009, kun on kyse eturistiriitojen hallinnasta, organisatorisista prosesseista ja menettelyistä, jotka luottoluokituslaitoksella on oltava käytössään, sekä luottoluokitusten ja luottoluokitusmenetelmien laadusta, luottoluokitusten julkistamisesta ja luottoluokitustoimintojen yleisestä ja säännöllisestä julkistamisesta. Kehys antaa näin olleen vastaavan suojan luottoluokituslaitosten integriteetin, avoimuuden ja hyvän hallinnoinnin sekä luottoluokitustoimintojen luotettavuuden osalta.
            
         
               (6)
            
            
               Kolmantena ehtona on, että kolmannen maan sääntelyjärjestelmä estää kyseisen kolmannen maan valvontaviranomaisia ja muita viranomaisia puuttumasta luottoluokitusten sisältöön ja luottoluokituksessa käytettäviin menetelmiin. Siltä osin kuin voidaan todeta, ei ole olemassa säännöstä, joka antaisi MAS:lle tai muulle viranomaiselle valtuudet vaikuttaa luottoluokituksen sisältöön tai luottoluokitusmenetelmiin. Kaikki MAS:n toimet, jotka ylittävät sen valtuudet, voidaan antaa tuomioistuinten tutkittaviksi.
            
         
               (7)
            
            
               Tarkasteltujen tekijöiden perusteella voidaan katsoa, että luottoluokituslaitoksia koskeva Singaporen oikeudellinen ja valvontakehys täyttää asetuksen (EY) N:o 1060/2009 5 artiklan 6 kohdan toisessa alakohdassa säädetyt ehdot. Sen vuoksi olisi katsottava, että luottoluokituslaitoksia koskeva Singaporen oikeudellinen ja valvontakehys vastaa asetuksella (EY) N:o 1060/2009 säädettyä oikeudellista ja valvontakehystä. Komission, jolle EAMV antaa tietoja, olisi seurattava edelleen luottoluokituslaitoksia koskevan Singaporen oikeudellisen ja valvontakehyksen kehitystä ja niiden ehtojen täyttymistä, joiden perusteella tämä päätös on annettu.
            
         
               (8)
            
            
               Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Singaporessa voimassa olevan luottoluokituslaitosten oikeudellisen ja valvontakehyksen katsotaan asetuksen (EY) N:o 1060/2009 5 artiklaa sovellettaessa vastaavan asetuksen (EY) N:o 1060/2009 vaatimuksia.
   2 artikla
   Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tehty Brysselissä 28 päivänä huhtikuuta 2014.
      
         
            Komission puolesta
         
         
            Puheenjohtaja
         
         José Manuel BARROSO
      
   
   
      (1)  EUVL L 302, 17.11.2009, s. 1.
   
      (2)  Euroopan parlamentin ja neuvoston asetus (EU) N:o 462/2013, annettu 21 päivänä toukokuuta 2013, luottoluokituslaitoksista annetun asetuksen (EY) N:o 1060/2009 muuttamisesta (EUVL L 146, 31.5.2013, s. 1).